V. Novotný, poslanec: (2007-10-25):
Pán minister tradične vypočul rozpravu, ktorá trvala skoro dva dni a vystúpil v záverečnom slove, keď už naňho nemohli opoziční poslanci, ale ani koaliční, ak by ho chceli podporiť, reagovať. Je to typická prax, je to prax človeka, ktorý sa bojí priamej konfrontácie, lebo nemá dosť argumentov. Pán minister, ja som sa vo svojom vystúpení v druhom čítaní pýtal na 7 vecí, položil som vám 7 konkrétnych otázok týkajúcich sa zákona o zdravotných poisťovniach. Pán minister, vo svojom záverečnom slove ste mi na mojich 7 otázok neodpovedali. Neodpovedali ste ani ostatným opozičným alebo koaličným poslancom. Túto prax, ktorá prevláda v Národnej rade Slovenskej republiky, považujem za nehoráznosť, drzosť a aroganciu moci. Toto ste tu včera, pán minister, žiaľ, predviedli. Pán minister, obvinili ste nás, v opozícii, že hájime zisky súkromných spoločností, že sme odovzdali istej holandskej spoločnosti peniaze z verejného zdravotného poistenia, peniaze našich občanov. Pán minister, ja sa k týmto k vašim nehoráznostiam priamo vyjadrovať nebudem, lebo každý súdny človek si musel urobiť svoj názor na vaše reči. Ale to, čo už vieme všetci v tejto snemovni, že zjavne nerozumiete celému systému fungovania slovenského zdravotníctva, sa rozšírilo aj o poznanie, že po 15 rokoch, čo pôsobíte v rôznych zdravotných poisťovniach, prevažne súkromných, nerozumiete ani samotnému fungovaniu verejného zdravotného poistenia, tomu, odkiaľ plynú peniaze, kam a ako sa spravujú. Pán minister, vo svojom záverečnom vystúpení ste povedali, že sme vypustili džina z fľaše a nevieme ho ovládať. Pán minister, my ho ani nechceme ovládať, to vy chcete ovládať 90 mld. Sk z verejného zdravotného poistenia, ktoré chcete prostredníctvom svojich nominantov v jednej verejnoprávnej štátnej poisťovni rozdávať, ako uznáte za vhodné, najlepšie svojim nemocniciam, svojim podnikateľom, tak ako to už odznelo mnohokrát v rozprave. To vy chcete ovládať všetko v rukách. SDKÚ – DS, ani opozícia nechce ovládať zdravotníctvo, ale kontrolovať ho. A my ho kontrolovať prostredníctvom 6 reformných zákonov dokážeme, ako sme to ukázali aj v predchádzajúcom období, keď sa znižoval celkový dlh a keď začali byť ziskové aj večne stratové už transformované štátne zdravotnícke zariadenia. My to kontrolovať dokážeme. Vy to nedokážete kontrolovať, pretože zákony sa zatiaľ zmenili minimálne a rastie vám dlh, zadlžujú sa vám nemocnice, zastavili ste transformáciu. Pán minister, povedali ste, že vypúšťame džina z fľaše. A vy ste tu dva dni čo vypúšťali? Čo tu vypúšťate? Najprv ste vypustili jednu zlú vládnu novelu zákona, katastrofálnu, ktorá likviduje zdravotné poistenie na Slovensku a zdravotné poisťovníctvo na Slovensku. Potom vystúpil pán poslanec Urbáni s veľmi racionálnym pozmeňujúcim návrhom, ktorý síce obmedzoval, naďalej obmedzoval použitie kladného hospodárskeho výsledku, ale v porovnaní s vládnou novelou bol nepomerne lepší. Potom vystúpil pán poslanec Bobrík, ktorý podal pozmeňujúci návrh, ktorý bol ešte horší ako vládna novela zákona, a potom nebola dohoda v koalícii. Licitovali ste o tom, či to vymeníte, alebo nevymeníte. Pán Slota sa včera neobyčajne jasne vyjadril, že zisk je potrebný. Pán poslanec Urbáni sa neobyčajne jasne vyjadril, že nestiahne svoj pozmeňujúci návrh, akurát ste museli stále vyjednávať a licitovať, nemali ste dohodu v koalícii. Pán minister, prečo predkladáte do Národnej rady zákony, na ktorých nie je koaličná dohoda? To potrebuje pán premiér stále predvádzať, aký je silný chlap, že on to stále pretlačí, že nakoniec zlomí Slotu aj Mečiara? On to stále potrebuje a vy sa tomu stále zapredáte? Pán minister, jediné racionálne riešenie po tom, čo tu dnes prebieha, je stiahnuť túto novelu zákona. Zoberte si to na ministerstvo a pokúste sa to nejako tak zapísať, aby to prešlo koaličnou radou a príďte s tým znovu do parlamentu. Včera tu odzneli aj z úst pána poslanca Valockého, aj z vašich úst, pán minister, že vy nechcete rušiť pluralitu zdravotných poisťovní, že vy ste dokonca vždy boli za pluralitu zdravotných poisťovní. Pán minister, predseda Smeru a predseda vlády hovorí, filozofia je trochu iná, ale cieľ je ten istý, dostať sa k jednej verejnoprávnej zdravotnej poisťovni. Hovorí to presne v zmysle uznesenia vlády Slovenskej republiky: treba dosiahnuť také legislatívne, inštitucionálne a ekonomické nástroje, ktoré budú postupne viesť k vytvoreniu jednej verejnoprávnej zdravotnej poisťovne. Dámy a páni zo Smeru, pán minister, ste nominantom Smeru, prečo ignorujete predsedu vlády a predsedu strany Smer? Keď už neveríte mne, neveríte opozícii, aspoň svojmu predsedovi by ste mohli veriť. Kto tu šéfuje v tom zdravotníctve? Naozaj, kto tu tomu šéfuje? Vystupujúci poslanci, ktorí hovoria o svojich dojmoch a pojmoch a vysvetľujú ich, hovoria o svojich pocitoch. Vy tomuto šéfujete, pán predseda Paška, alebo pán premiér Fico? Pán minister, ukazuje sa, že strana Smer zjavne nedokáže riadiť zdravotníctvo. Dávam vám takú kamarátsku radu, skúste to odovzdať menším koaličným partnerom, pretože v ich vystúpeniach sa sem-tam mihne aspoň trochu rácia a znalosti fungovania systému zdravotníctva. Vo vašich vystúpeniach som rácio, ani znalosť systému nepostrehol. No a prídem k dnešnému dňu. Pán poslanec Bobrík odišiel, ale bude sa musieť vrátiť nielen na hlasovanie – a prepáč, nevidel som ťa – bude sa musieť vrátiť nielen na hlasovanie, ale na znovu otvorenú druhú rozpravu, teda rozpravu v druhom čítaní. Podstata totiž jeho pozmeňujúceho návrhu je, že vzbudzuje zdanie, že ste našli kompromis tak, aby aj pán Slota bol spokojný, keď tvrdí, že zisk je potrebný, aj pán Urbáni a pán Mečiar boli spokojní, že teda presadili svoje, aj strana Smer nakoniec zakázala použitie zisku. Čiže vyvoláva zdanie, že vznikol kompromis, no je to kamufláž. Prečítajte si veľmi pozorne pozmeňujúci návrh, ktorý predložil pán poslanec Bobrík v znovu otvorenom druhom čítaní. Je to obyčajná kamufláž, predstieranie toho, že ste ochránili použitie zisku, predstieranie toho, že sa našiel kompromis, je to bohapustý biznis, ktorý bol uzavretý o použití zisku v zdravotných poisťovniach. Pán minister, je tu ešte jeden problém. Pán poslanec Bobrík síce podal v znovu otvorenom druhom čítaní tento pozmeňujúci návrh, ktorý máme rozdaný v laviciach, problém je, že v zmysle rokovacieho poriadku musí poslanec, ktorý podáva pozmeňujúci návrh, ho predovšetkým prečítať. Pozmeňujúci návrh je podaný vtedy, keď ho poslanec prečíta. Problém je, že pán poslanec Bobrík prečítal len druhú časť tohto pozmeňujúceho návrhu. To znamená, môžeme hlasovať buď o druhej časti alebo musíte otvoriť znovu rozpravu, aby znovu mohol podať tento pozmeňujúci návrh a tentoraz ho celý prečítal. Dámy a páni, ako chcete riadiť zdravotníctvo, ako chcete kontrolovať zdravotníctvo, keď nedokážete podať v znovu otvorenom druhom čítaní ani jeden pozmeňujúci návrh? (Potlesk.) Pán minister, včera ste vo svojom záverečnom slove povedali, že to, čo tu predvádza opozícia, vám pripomína frašku. Ja chcem povedať, že to, čo predvádza koalícia v zákulisí, je biznis, a to, čo predvádza koalícia v parlamente, v pléne, je Kocúrkovo. A hlavným hrdinom tohto Kocúrkova ste vy. Ďakujem pekne. (Potlesk.)